उत्तरआधुनिकता परिवर्तित समयको सङ्केत, सोच, प्रक्रिया र स्वरूप हो । यसले मानिसलाई अझ यान्त्रिक अझै परावलम्बी र अझै हृदयसून्य पार्दैछ । यसलाई पूर्णरूपले यन्त्रमा चढेर उभ्याएकोले यसले टाइम र स्पेश (समय र आकाश) दुवै मेटिदिएकाले यो पृथ्वी नै नन्स्पेसमा परिणत हुँदैछ । एउटा मूल्यहीन भनौँ निरपेक्ष जगत्तिर हामी पनि धस्रेको झैँ लाग्छ । तर अरू उपाय केही छ त ? यो ग्लोबलताको विरोध गरेर त्यसको विकल्पमा बास बस्न जाने अर्काे ग्रहको बाटो खुलेको छ त ? त्यो अझसम्म छैन । कुनै देश वा संस्कृति भिन्न रहन सक्छ ? त्यसकारण हामी अस्तित्ववादीले जस्तै अनुभव गर्न थालेका छौँ । विश्व मूल्यरहिततातिर अझ यान्त्रिकतातिर ढल्किँदैछ । हामी आफ्नो निर्णय गर्न स्वतन्त्र छौँ तर यही स्थिति रोज्न बाध्य छौँ; यहीँ बास बस्न पनि बाध्य छौँ । हाम्रा स्वतन्त्र रोजाइले पनि हामीलाई केवल परतन्त्रमा वा विवशतामा पु¥याएर एक्ल्याउँदै रहेछ । मलाई यस्तो बोध हुन्छ ।
